
" En hyllest til det åpne sinn. en omfavnelse av ditt indne bann. og en utstnakt hånd til det upnaktiske og fantasifulle,."

Introduksjon

[image: ]in egen interesse for heksekunst startet tidlig, jeg kan faktisk ikke huske et tidspunkt i livet hvor dette ikke har vært et av mine interesser. Det var allerede i barneskolealderen jeg virkelig begynte å lese alt jeg kunne finne om folklore, hekser, gamle sagn, alver, og sløret mellom vår verden og den andre. Da jeg var elleve eller tolv oppdaget jeg blandt annet bøker om Wicca, Tarot, og dessuten leste jeg massevis om det underbevisste, psykologi og filosofi. Biblioteket var favorittplassen min under hele tenårene.

I dag, med over 30 år på nakken, så er jeg selvfølgelig mye mer kynisk og tror på svært lite av hva jeg leser. Jeg møter det meste med en stor nype skeptisisme, selv om jeg har respekt for at andre må ha lov å tro på akkurat hva de vil, og andre kan ha hatt opplevelser som jeg ikke har hatt. Men allikevel føler jeg den samme tiltrekningskraften fra det alternative, det mystiske, og det uforklarlige.

Jeg elsker vitenskap, biologi, kjemi, og fysikk, og prøver å forklare så mye jeg kan med hjelp av disse. Men samtidig så har jeg innsett at det menneskelige psyket ofte inneholder ting som ikke kan forklares, og at hjernen «finner på» sine egne rare greier hele tiden.

Det er altså via psykologiens og filosofiens perspektiver jeg er kommet tilbake til magiens verden, og ønsker å utforske det i denne boken. Dette er ikke en vitenskapelig bok, og det er heller ikke en heksekunstbok. Begge tema kommer opp flere ganger i boken, men jeg ønsker først og fremst å utforske ulike perspektiver som kan hjelpe oss å ha mer bruk for magien i det hverdagslige.

Fordi jeg vet at det er mange andre akkurat som meg der ute, som ikke «tror» på noe som helst, men likevel er fascinert av og kanskje til og med elsker heksekunstens verden.

Hvordan kan en forene det moderne og hverdagslige med det urtide og uforklarlige? Hvordan kan vi komme til en balanse mellom å forstå virkeligheten gjennom vitenskap, og likevel omfavne det magiske og vidunderlige inni oss selv?

Hvordan kan vi forstå og elske oss selv, uansett hvordan verden rundt oss ser ut, og til tross for andre sine forventinger? Dette er spørsmålene som kommer opp gang på gang, på flere måter, i denne boken.

Dette er altså boken for deg som vakler på grensa mellom å være alternativ, eller til og med heks, og å være et fornuftig moderne menneske som skjønner hva DNA er og at vi er utviklet fra aper via evolusjonen. De to trenger ikke å være hverandres motsatser, og for å bevise dette kan vi ta psykologien til hjelp.

Vi kan forene det moderne og det utrolige og lære oss å omfavne alt det store inni oss, og se på verden med nye friske øyne. Vi kan befri oss selv fra kynismens kjettinger og lære oss å på nytt være barnet vi en gang var. Ikke hele tiden, men da vi trenger det.

Jeg kombinerer i denne boken skrifter om naturens psykologiske innvirkning på oss og andre vitenskapelige tema med rent magiske tekster om hvordan å lage sine egne amuletter, ritualer, og mye annet. Jeg utforsker temaer som nesten kan plasseres midt imellom disse to, som selvhypnose og alternative sinnstilstander. Og til slutt gir jeg praktiske råd om hvordan dette kan innføres i livet til en vanlig menneske, for å bringe inn litt mer magi i hverdagen, fordi det er det nok mange som trenger.

Jeg vet at dette er noe mange over hodet ikke vil ta seriøst, men jeg synes at det er noe viktig som mangler i det moderne ”A4”-liv. Vi mangler fantasi, magi, entusiasme, naivitet og åpenhet i vår organiserte, systematiske og sterile livsstil i dag. Vi mangler evnen til å tenke oss at noe annet er mulig, at det finnes noe mer.

Alt skal være så veldig «ordentlig» hele tiden, at vi mister barnet i oss selv. Jeg tror at magien kan være veien tilbake til å være et helt menneske, en person som ikke lenger mangler denne biten av seg selv. Vi trenger naturen, og magien, mer enn noensinne.

Kapittel 1

Magien i naturen




Innledning

[image: ]va skal denne boken handle om... og hvorfor sitter jeg og skriver den midt ute i skogen? Et helt år har gått (i skrivende stund) siden jeg ga ut den forrige bokenmin. Den var absolutt ikke perfekt, men det var en begynnelse. Siden da har jeg skrevet utallige utkast og nye begynnelser, men har ikke helt blitt fornøyd enda. Til ideen kom til meg, og tittelen; NATURMAGI.

Selvfølgelig må jeg utdype mer om naturterapi, fordi det er så utrolig mye mer å utforske. Og hvorfor ikke benytte seg av naturen, og skogen, mens jeg skriver en bok om dette? Hvorfor ikke skrive den for hånd, siden jeg er så glad i håndlagde ting? Hvorfor ikke?

Så her sitter jeg, ved Nidelven, og har startet å skrive min nye bok, med gammeldags blekkpenn på papir. Håndlaget i Sjetnemarka, som alt annet jeg gjør. Det er ikke mulig å gjøre det bedre, mer perfekt, mer passende, mer i enighet med alt hva jeg gjør og tror på. Fordi selv om jeg ikke er religiøs, så har jeg flere ting jeg er overbevist om og tror på. En av dem er naturen. Naturen er den største tingen av dem alle.

En annen ting er verdien av det håndlagde, det analoge, det håndfaste, følelsen av å ta del i virkeligheten på ordentlig. En tredje ting er det magiske, det kreative, fantasifulle, til og med spirituelle.

Følelsen min er at vi har den håndfaste virkeligheten, som blekkpennen og papiret, eller trestammen jeg sitter på, så har vi den digitale eller virtuelle virkeligheten, som ofte mest er forstyrrende og distraherende, selv om det er en helt fantastisk oppfinnelse som kan brukes til mangt og mye, og så har vi en virkelighet vi kan skape selv, eller oppnå selv, noe mer eller «høyere» enn det håndfaste rundt oss, noe som kommer fra inni oss selv. Og når vi opplever denne egne virkeligheten, innenifra, så får vi ofte et slags ro som vi ellers ikke klarer å finne.

Det er å oppnå en annen tilstand, et slags forhøyd tilstedeværelse, et slags fantastisk følelse, som du kanskje ellers bare kunne oppnå enten som barn, eller under narkotisk påvirkning, hypnose, meditasjon, eller kraftig religiøsitet.

Vitenskapen forklarer gjerne dette med nevrotransmittere og hjernebølger, men det er bare en forklaring på hva som skjer i hjernen mens vi er i denne tilstanden, ikke hvorfor, ikke hva det kommer seg av eller hva som årsaker den. Hva du har lyst å tro om dette på et mer filosofisk nivå velger du altså helt selv. Jeg skriver altså denne boken fordi at vi i Norden, og spesielt i Norge, er veldig gode på å komme seg ut i naturen, og å verdsette den, men ikke på å faktisk oppleve den eller føle seg delaktige i den. Vi er heller ikke særlig gode på å la oss selv gå, å slippe løs fantasien, og å la hodet slappe av. Dersom du er en av de få heldige som faktisk klarer dette, så kan jeg fortelle at det er mange som er deg misunnelig.

De fleste kommer seg vel ut i skogen en gang i bland for å gå tur med hunden, eller løpetrene, eller gå ut med barna, men formålet er stort sett frisk luft og mosjon, ikke opplevelse. Hvor ofte har du gått ut i naturen uten å være opptatt med noe? Kanskje det er dyr, barn, eller annet selskap, eller en aktivitet som jakt, sanking, eller sport, og gjerne en eller annen form for lydbok, musikk, radio, podcast eller annen form for underholdning mens du er ute og holder på med noe.

Hvor ofte har det egentlig skjedd, at du har gått helt planløst ut i naturen, uten noe mål, uten en bestemt rute, uten en tanke annet enn å leve, eksistere, og oppleve? Hvor ofte har du egentlig vært ute i naturen og bare øvd deg på å være helt stille?

Hvor ofte har du vært i skogen og bare prøvd å legge merke til så mye som mulig både rundt deg, og inni deg? Hvor ofte har du vært ute i naturen og endt opp med å se verden med nye øyne?

For de aller fleste i dag er svaret «aldri». De fleste stamper bare frem langs godt inngåtte stier, uten å egne en tanke til hvor mye støy de selv lager, og gjerne i selskap med mange kjente fjes som plaprer i ett. Hvor ofte har du gått ut i naturen helt alene, og bare satt deg ned, ikke fordi du er sliten eller har nådd målet ditt eller skal spise nistepakken din, men for å bedre kunne oppleve? Hvor ofte har dette skjedd, uten at du nødvendigvis skal meditere, gjøre pusteøvelser eller noe slikt, men for å bare være til stede?

Ja mens jeg skriver dette blir jo ironien helt åpenbar, her sitter jeg jo selv midt ute i skogen og er fullt opptatt med noe, altså å skrive. Men jeg finner også at jeg tar mange små pauser bare for å se meg rundt, for å lytte til fuglesangen og vinden i trærne, og for å se på andungene svømme forbi i den stille elven.

Og dette er jo ikke bare fordi jeg har lyst, men fordi jeg faktisk også må vente på at blekket tørker, siden jeg jo skriver med en gammeldags blekkpenn. Dette er et bevisst valg, siden det bidrar enda mer til den taktile følelsen, og opplevelsen av at verden er virkelig, og at jeg er her, og at ting ikke bare suser forbi.

Som du sikkert skjønner så betyr dette også at denne boken vil ta mye lenger tid å skrive, siden jeg jo faktisk blir nødt til å skrive den to ganger. En gang i blekk, andre gang på tastatur. Det vil også være mye mindre rom for å skrive feil i boka, siden det er begrenset med plass på papiret og teksten ikke kan viskes ut, bare strykes over.

(Og jeg tar en pause for å drikke en slurk kaffe og se insektene danse over elvens overflate.)

Jeg har med dette også andre begrensinger, siden jeg har tenkt meg å skrive hele boken utendørs. Jeg vil for eksempel, kanskje ikke kunne skrive når det regner, dersom jeg ikke finner en god plass med ly. Det vil også bli vanskeligere å skrive til vinteren, så jeg skal prøve mitt beste å fullføre dette før været blir for hardt. Jeg tror ikke at jeg har lyst på frostbitte fingrer.

Kort sagt, så vil det å skrive denne boken ha noen utfordringer, og de fleste er selvpåførte. Som i det meste er en alltid sin egen verste fiende, men, jeg tror at denne metoden vil hjelpe meg å skape noe mer verdifullt, selv om det kanskje ikke vil være så synlig i sluttproduktet. Jeg forventer jo ikke at noen andre enn meg selv skal klare å lese mine håndskrevne kråkeføtter, spesielt med tanke på hvor mange klager jeg har fått på handskriften min gjennom hele oppveksten. Den publiserte versjonen av dette vil jo selvfølgelig være «vanlig» tastaturtekst.

Denne boken er altså en hyllest til det litt upraktiske, fantasifulle, og på en måte svært virkelige som vi alle bærer på inni oss. Det er en hyllest til den kunstneriske og kreative siden av menneskeheten, og en tanke om at du også kan komme i kontakt med denne siden av deg selv.

Det er en oppfordring til å la deg selv gå, å befri deg selv fra regler og konvensjoner, og å slutte å være så fryktelig «voksen» hele tiden. Det er en hyllest til det åpne sinn, en omfavnelse av ditt indre barn, og en utstrakt hånd til hele verdens «raringer». Denne boken er til alle. Denne boken er til deg.

Del 1

Om det å være stille

[image: ]  vor ofte går du uten sko?

Heldigvis bor vi, i Skandinavia, i en kultur hvor vi helst av alt ikke har på sko innendørs. Det forferder meg alltid i amerikanske TV-serier, å se folk hoppe opp i sengen sin med skoene på. Fysj, så ekkelt! Tenk så mye skitt en kan få på skoene, når en nettopp har vært ute på byen med de på. Jeg tenker på spy, tyggegummi, hundebæsj, støv og leire, alt en kan finne på.

Attpåtil er både amerikanske og britiske gulv gjerne helt dekket i tepper som ikke kan fjernes uten å sette i gang et helt renovasjonsprosjekt. Hvordan i all verden tenker en seg at dette kan være rent? De fleste engelsktalende kulturer ser, rart nok, ut til å både være kroniske sko-bærere og heldekkende gulvteppe-beboere. Jeg så dette både i Australia og New Zeeland da jeg bodde der, og sluttet aldri å forferdes over dette. Hvordan kan en ikke finne dette motbydelig?

Selv foretrekker jeg å gå uten sko så mye som det overhodet er mulig, både innendørs og utendørs. Føtter er like enkle å vaske som hender, tro det eller ikke. Det å gå barbeint utendørs føles både sunt og befriende, og det finnes mange ulike teorier om at dette faktisk kan være bra for helsen.

Det finnes for eksempel noe som kalles for jording, eller «earthing», som er en teori om at vi kan urlade elektrisk stress fra kroppene våre ved å være i barbeint kontakt med jordoverflaten. Det finnes også teorier om at føttene, knærne, ryggene, og derigjennom hele kroppen vår, har det bedre dersom du går barføtt ofte, fordi at du da får trent opp alle de små musklene som en ellers bruker alt for lite når en konstant er støttet opp og har puter rundt føttene. Denne muskulaturen, sier teoriene, at er viktig for å kunne opprettholde en langvarig sunn og smertefri postur. Dersom du er nysgjerrig på dette kan du søke opp informasjon om «barføttsko» og finner godt om entusiaster som kan forklare dette nærmere.

Jeg liker alle disse ideene, men de er ikke mine fremste grunner til at jeg nesten instinktivt føler at det er en verdi i det å gå barbeint. Det å gå barføtt gir nemlig noe mer enn bare teoretiske helsefordeler og avstressing. Det er et eller annet med den direkte taktile stimulien, spesielt da en går barføtt i skogen eller andre naturområder, som gir noe aldeles spesielt.

Det føles selvfølgelig veldig godt å ha gress eller mose mellom tærne, eller å trippe frem over runde steiner i en bekk, men jeg tror at det også er noe mer med det.

For det første så gir det deg en økt bevissthet. Det å gå barføtt gir mange spennende nye taktile stimuli, og du blir nødt til å være bevisst på hvor du setter føttene. Våre tær kan ofte være nesten like sensitive som våre fingrer, og mange av oss er uvant til å ha så mye stimulans under føttene, som fører til at en kan oppleve det som at de egentlig er enda mer sensitive områder enn resten av kroppen. En er jo gjerne kilen under føttene, men ikke i hendene.

Du blir altså nødt til å se etter at du ikke tråkker feil, fordi det er så fort gjort å plutselig tråkke oppi noe som føles litt ekkelt, eller litt for skarpt, eller litt for rart. Plutselig kan du ikke lenger bare stampe frem langs kjente stier, og la føttene tråkke hvor som helst og på hva som helst.

Når støvlene er av, forsvinner din menneskelige dominans over naturen, og du innser plutselig hvor skjør og sårbar kroppen din egentlig er. Din egen plass i naturen stilles på prøve, bare fordi du plutselig er nødt til å være bevisst på hvor du setter føttene. Du er ikke lenger i toppen av næringskjeden, eller over naturen, men midt i den, og en del av den.

For det andre, så gir dette deg en unik mulighet til å øve på noe som folk flest er svært lite trent i; det å være helt stille. Det å ikke lage noen lyd i det hele tatt, selv da du går. Har du noensinne smyget deg lydløst gjennom mosen, bevisst på hver eneste tue?

Det er da noe aldeles dagligdags for de fleste dyr. Evolusjonært sett så er det heller ikke særlig lenge siden dette var noe for oss helt livsnødvendig. Kroppene våre, og hjernen vår, har ikke forandret seg i samme takt som vår kultur og livsstil, og vi er stort sett akkurat lik hvordan vi var for noen millioner år siden.

Det å lære seg å smyge stille i naturen er noe vi, menneskeheten på global skala, ser ut til å ha glemt. Både vi og de andre apene, selv om vi vanligvis er ganske så støyete dyr, har svært gode evner til å være, og bevege seg, helt stille. I min mening så er dette faktisk mer en bare en evne, men et behov.

I min mening har vi også glemt bort at det å være stille omfatter mye mer enn å bare sitte i ro, men også stille bevegelse. Det å jakte på gammeldags måte, som urbefolkninger, steinaldermennesker, ja, mennesker i alle tider, det å smyge seg stille etter byttet, det er noe vi sjeldent tenker på i dag.

Vi trenger heller ikke å tenke særlig mye på å smyge oss unna rovdyr, eller fiendtlige folkestammer, eller andre truende ting. Men samtidig som vi i dag er mye tryggere enn da, så har vi mistet den myke, dyrlignende måten å bevege seg, som bruker massevis av bittesmå stabiliserende muskler i hele kroppen, og som anstrenger alle sansene dine og skjerper din bevissthet både på deg selv og omverdenen.

Hvor ofte opplever du egentlig å ha så fullkomment skjerpete sanser, konsentrasjon og reaksjonsevne, som det kreves da en smyger seg frem helt stille ute i skogen? Er dette noe du kunne tenkt deg å øve på, å lære deg?

Det er mange som i dag bruker ulike treningsformer som øver på akkurat disse tingene, som asiatiske kampsporter, balansetrening, yoga, Qi gong, og mange andre.

De grunnleggende prinsippene er de samme; konsentrasjon, stillhet, balanse, stabilitet, bevissthet, myk og smidig bevegelse. Med tanke på hvor utrolig mange helsefordeler, både mentalt og fysisk, som disse treningsformene tilbyr, så er det åpenbart at stille bevegelse, myk bevegelse, er mer enn bare en evne, men et behov, et glemt behov.

I stedet er vi i dag, det moderne menneskene, konstant omgitte av lyd og distraksjon. Trafikk, musikk, naboens gressklipper. Sistnevnte er noe jeg hører på i skrivende stund, fordi jeg gikk tom for blekk og måtte gå hjem fra skogen, og sitter nå på plenen i solskinnet og skriver videre.

Jeg merker til daglig at andre mennesker ikke egner en tanke på hvor mye lyd de lager, hvor høyt de snakker, hvor hardt de tramper og stamper med føttene sine, hvor høyt de skramler med nøkler, bestikk, eller annet utstyr, hvordan de smeller i dørene, roper etter hverandre, til og med puster høylytt.

Det å lære seg bevisst stille bevegelse vil ha mange effekter og fordeler. Foten, bare for eksempel, har massevis av bittesmå muskler som er der for å hjelpe på stabilitet og balanse, og for å støtte stille, smidig bevegelse. Disse små musklene er sikkert ganske utrent hos folk flest, spesielt dersom en lever et stillesittende liv eller ofte bruker sko.

Fordelene med å trene opp disse sprer seg oppover i kroppen, gjennom legger og knær opp i rygg og nakke. Langs hele denne banen finnes enda fler små muskler som også kan trenes opp og som kan forbedre balanse og positur, forebygge ryggsmerter og livsstilssykdommer. Helt opp i hjernen, hvor de aller beste fordelene vil skje.

Forbedret balanse, koordinasjon, konsentrasjon, økt bevissthet og tilstedeværelse. Vi, som samfunn, klager gjerne over hvor lettdistraherte og ukonsentrerte folk er blitt nå om dagen, men gjør sjeldent noe med det.

